text: Bil bjærget fra havnebund
  11 januar 2019 kl. 13.17
  Der har været masser af blå blink på havnen i Haderslev fredag. Politi og brandvæsen har dagen igennem brugt kræfter på at bjærge en bil fra havnens bund.
  Det er dykkere fra beredskabsstyrelsen i Herning, der har været nede på bunden af havnen for at lokalisere en bil, der blev spottet 16 meter ude for to dage siden.
  - Vi blev orienteret om at et firma, der var ved at foretage søopmålinger havde lokaliseret en bil på bunden af havnen, så nu er det blevet en politisag, siger vagtchef ved Syd- og Sønderjyllands Politi, Ivan Gohr Jensen.
  
  Bil stammer fra indbrud
  Kort før klokken 14 blev bilen bjærget og herefter begyndte en efterforskning for at finde ud af, hvor bilen stammer fra.
  Det viste sig, at bilen blev stjålet tilbage i 2008 i forbindelse med et indbrud i villaen. Politiet har ikke fundet noget mistænkeligt i bilen.
  